**Тэма:** Змяненне прыметнікаў па родах.

Мэты: вучыць вызначаць род назоўнікаў, выяўляць і ўжываць прыметнікі ў форме мужчынскага, жаночага і ніякага роду, развіваць граматычны лад маўлення, выхоўваць культуру маўлення.

Ход урока

**І. Арг. момант**

-Мы ўрок пачынаем з размінкі,

выпрамляем свае спінкі,

управа, улева нахіліцеся,

павярніцеся, і адзін аднаму ўсміхніцеся.

А зараз падарыце свае ўсмешкі мне, а я падзялюся з вамі сваёй. У вас на партах карцінкі сонейка і воблачка, падніміце тую, якая адпавядае вашаму настрою. Я вельмі рада, што дзякуючы вашаму добраму настрою да нас у клас зазірнула сонейка, дык няхай кожны яго праменьчык дасць нам сілы і ўпэўненасці ў ведах. А для гэтага трэба сесці прыгожа, правільна пакласці школьныя прылады, а таксама быць на ўроку ўважлівымі і стараннымі. А яшчэ і самакрытычнымі, бо вам давядзецца ацэньваць свае веды, выстаўляючы балы ў ацэначныя лісты.

**ІІ Праверка дамашняга задання.**

-Праверым дамашняе заданне. Якое практыкаванне выконвалі дома? Якія цяжкасці сустрэлі? Зачытайце прыметнікі, якія падкрэслілі? Ці ўсе згодны, прасігнальце карткамі А зараз давайце ўспомнім усё, што ведаем аб прыметніку.

Для гэтага правядзем гульню “Так – Не”

Вы ставіце на адваротным баку ацэначнага лістка + або –

1.Прыметнік – словы, якія абазначаюць прадмет

2. Прыметнікі адказваюць на пытанні які? якая? якое? якія?

3. Прыметнік абазначае прымету прадмета

4. Словы сонейка і воблака гэта прыметнікі.

5. Прыметнік у сказе звязваеццыі з назоўнікам.

6. Прыметнік адказвае на пытанні хто? што?

Правільныя адказы на дошцы, праверце сябе і ацаніце. Звярніце ўвагу на дошку.

**ІІІ. Арфаграфічная размінка.**

Паслухайце вершаваныя радкі.

Сонца гр..е, прып..кае,

Лё.. на рэчцы затрашча… .

Цеплы ве..ер пав..вае,

Хмар даж..лівых нам прыгна.. . .

Як вы думаеце, якое заданне я вам прапаную. У кожнага на парце лісток з тэкстам. Устаўляем прапушчаныя літары, адзін вучань на дошцы. Хто справіцца – знайдзіце прыметнікі і падкрэсліце іх. Правяраем самастойна выкананне, перавярнуўшы лісток з тэкстам. Ці ва ўсіх так? Ацэньваем сябе.

**ІV. Чыстапісанне.**

Давайце яшчэ раз звернемся да нашага верша. Якая пара года апісваеццав ў вершы? Дык якая літара будзе гаспадыняй чыстапісання? Літара В. На першым радочку прапісваем злучэнні літар

Вв столькі разоў, колькі хлопчыкаў у нашым класе, на другім радку прапісваем злучэнне маленькай літары в з галоснымі, якія абазначаюць цвёрдасць зычных. Хто напісаў, прыдумайце прыметнікі, якія пачынаюцца з любогав з гэтых складоў.

На наступным радку прыгожа і акуратна запішыце словы

вясна вясёлы воблака ветрык

**V. Тлумачэнне новага матэрыялу.**

Што аб’ядноўвае ўсе словы? Знайдзіце лішняе слова. Ці ўсе згодны? Што агульнага ў слоў, якія засталіся? Вызначце род назоўнікаў. ( 1 вучань на дошцы). Ці ва ўсіх так? Прасігнальце карткамі.Як мы вызначалі род назоўнікаў? Звернемся да лішняга слова. Чаму яно лішняе? Як вы думаеце, ці змяняюцца прыметнікі па родах? Дык якая тэма нашага ўрока? Якія мэты мы паставім перад сабой? Закончыце выказванне: на ўроку мы даведаемся .. як змяняюцца прыметнікі па родах, мы навучымся … вызначаць род прыметнікаў. Прыметнік вясёлы да якога з гэтых назоўнікаў падыходзіць? Давайце саставім словазлучэнне і запішам яго на новым радку.

Вясёлы ветрык, вясёлая вясна, вясёлае воблака. Чым адрозніваюцца прыметнікі? Абазначце канчаткі. Чаму розныя канчаткі? ( Таму што ў назоўнікаў розны род) . Які вынік можна зрабіць, ці змяняюцца прыметнікі па родах? Правільна , адзін і той жа прыметнік можа быць любога роду. А ад чаго гэта залежыць? Так, гэта залежыць ад назоўніка, з якім ён звязаны па сэнсе, а ў прыметніка мяняецца толькі канчатак. Значыць у спалучэнні слоў вясёлы ветрык прыметнік мужчынскага роду, вясёлая вясна – жаночага роду, вясёлае воблака – ніякага роду. Зрабіце вынік, як жа мы вызначалі род прыметнікаў? Мы спачатку вызначылі род назоўнікаў. Давайце звернемся да правіла на с.83 і праверым ці правільны вынік мы зрабілі? Прачытаем правіла хорам.. А цяпер нам неабходна навучыцца вызначаць род прыметнікаў. Як мыбудзем гэта рабіць? Давайце саставім алгарытм. Для гэтага папрацуеце ў групе. Падыдзіце да стала і ўсе разам ўстанавіце парадак выканання дзеянняў і прымацуйце яго на дошцы.Яшчэ раз паўторым, ад чаго залежыць род прыметнікаў? Ад назоўніка, значыць, што будзем рабіць у першую чаргу? Агучым хорам, што ў вас атрымалася. На дошцы запіс.

1. Вызначаем назоўнік, з якім звязаны прыметнік.
2. Вызначаем род назоўніка.
3. Ставім пытанне да прыметніка.
4. Прыметнік мае той жа род, што і назоўнік.

Прачытаем хорам .

**V. Замацаванне.**

А зараз паспрабуем прымяніць гэтыя веды на практыцы.

Наш сябар падручнік прапануе нам выканаць пр.141. Прачытайце заданне. Што неабходна зрабіць?

1-е і 2-е словазлучэнне выконваем каменціравана на дошцы. Далей – сам. раб. Дзяўчынкі выпісваюць словазлучэнні з прыметнікамі жаночага роду, а хлопчыкі – з прыметнікамі мужчынскага роду. Узаемаправерка і самаацэнка.

З адным словазлучэннем складзіце сказы.

**VІ. Фізкультхвілінка.**

А зараз адпачнем. Я называю словы, калі гэта назоўнік – вы пляскаеце ў далоні, а калі прыметнік – паднімаеце рукі ўверх.

*Возера, вясна, прыгожая, туман, дождж, залаты, ветраны, сонца, сонечны, чысціня, чыстае, дажджлівы. Малайцы. Падніміце правую руку ўверх, пакладзіце яе сабе на галаву і пагладзьце. Вы ўсё правільна выконвалі.*

**VІІ. Замацаванне.**

Працуем з падручнікам. Паглядзіце на пр.142. Прачытайце заданне. Што неабходна зрабіць? Выконваем заданне па радах: 1 рад запісвае першую загадку, 2 – другую, знайдзіце прыметнікі, выдзеліце канчаткі і абазначце іх род. апіраючыся на табліцу-памочніцу і слова-адгадку. Праверка выканання. Ацаніце сваю работу, улічваючы акуратнасць пісьма. Хто выканаў заданне без памылак устаньце.

А зараз у нас хвілінка творчасці. Прачытайце тэкст. Які загаловак можна падбраць да тэксту? Чаго ў ім не хапае? Значыць што вам неабходна зрабіць? Правільна, устаўце прыметнікі і вызначце іх род. Што дапаможа вызначыць род прыметнікаў?

Прыйшла \_\_\_\_\_\_\_\_\_\_\_\_\_\_\_\_\_ вясна. Зямлю сагравае \_\_\_\_\_\_\_\_\_\_\_\_\_\_ сонейка. Вырасла \_\_\_\_\_\_\_\_\_\_\_\_\_\_\_\_\_ трава. На дрэве з’яўляецца \_\_\_\_\_\_\_\_\_\_\_\_\_\_\_лісток.

Словы для даведкі: зялёны, маладзенькая, цёплае, доўгачаканая.

Зачытваем тэкст, які атрымаўся, называем род прыметнікаў. Як вызначалі род прыметнікаў. Ацаніце сваю работу.

А зараз папрацуем у парах. Я прапаную вам пабыць у ролі настаўнікаў.

Міша склаў спалучэнні слоў, а Маша прачытала іх і засмуцілася. Прачытайце і падумайце, чаму засмуцілася Маша? Парайцеся і выпраўце памылкі , а таксама вызначце род прыменікаў.

Вячэрні зорка, веснавая дзень, глыбокі возера, залатая сэрца.

Састаўце сказы з адным спалучэннем слоў.

Праверка выканання. Ацэнка работы.

**VІІІ. Падвядзенне вынікаў.**

Вось і падышоў к канцу наш урок. Звернемся да мэты, якую мы ставілі ў пачатку урока. Як вы лічыце, ці дасягнулі мы яе? Тады закончыце выказванне

На ўроку я даведаўся …

Я навучыўся …..

**ІХ. Рэфлексія.**

Ці спадабалася вам працаваць на ўроку? Падніміце тую карцінку, якая адпавядае вашаму настрою ў канцы ўрока. Я рада, што сонейка засталося з намі да канца ўрока. Прымацуйце яго на лесвічку поспеху. А зараз падлічыце колькасць балаў, якія вы набралі за ўрок. Паглядзіце на табліцу і пастаўце сабе адзнаку.

**Х. Дамашняе заданне.**

А зараз - дамашняе заданне. Вам неабходна выканаць дома пр.144. Прагледзьце вочкамі і адкажыце, на што будзеце звяртаць увагу.